送莊賢良赴召試
作者：項安世
朝代：宋

paragraphs: 丙午陂當復，王春瑞習占。
龍樓上寶冊，鶴詔下窮簷。
地脈通閩蜀，人才出老嚴。
定羞新學曲，只守舊心潜。
剩想堯眉樂，深垂舜目謙。
有懷天變數，無計士風廉。
庶證方如此，君行得滯淹。
六題聊復爾，制策待韜鈐。
久噎須詳吐，沈疴與痛砭。
一扶媮意立，盡解結喉箱。
人士回生氣，乾坤振絕燄。
宏開九縣赤，永息萬方黔。
治世吾何用，媸人影自嫌。
弃荆宜入蜀，比素詎將縑。
逐食俱隨雁，論心偶類鶼。
雅懷欽粹淑，盛事愜窺覘。
從此遲爲圃，它年說作監。
因聲到邛僰，市肆覓疎簾。